Page:Ludus Coventriae (1841).djvu/128

 But he that xal deye ȝe must knawe, That in hym may ben non iniquyté, That helle may holde hym be no lawe, But that he may pas at hese lyberté. Qwere swyche on his prevyde and se, And hese deth for mannys dethe xal be redempcion, Alle hefne and erthe seke now ȝe, Plesyth it ȝow this conclusyon.

Veritas. I, Trowthe, have sowte the erthe withowt and withinne, And in sothe ther kan non be fownde, That is of o day byrth withowte synne, Nor to that dethe wole be bownde.

Misericordia. I, Mercy, have ronne the hevynly regyon rownde, And ther is non of that charyté, That ffor man wole suffre a deddly wounde, I cannott wete how this xal be.

Justicia. Sure I can fynde non sufficyent, ffor servauntys unprofytable we be eche one, Hes love nedyth to be ful ardent, That for man to helle wolde gon.

Pax. That God may do is non but on, Therfore this is be hys avyse, He that ȝaff this counselle lete hym ȝeve the comforte alon, ffor the conclusyon in hym of alle these lyse.

ffilius. It peyneth me that man I mad, That is to seyn peyne I must suffre sore, A counsel of the Trinité must be had, Whiche of us xal man restore.

Pater. In ȝour wysdam, son, man was mad thore, And in wysdam was his temptacion,